เวิลด์ลีสเข้มปล่อยกู้ หวั่นรายได้ลูกค้าฝืด
เวิลด์ลีสงัดแผนปีหน้าคุมเข้มปล่อยกู้ รับเศรษฐกิจทรงตัว ลูกค้ารายได้ไม่แน่นอน
25 ธ.ค. 2558

เวิลด์ลีสงัดแผนปีหน้าคุมเข้มปล่อยกู้ รับเศรษฐกิจทรงตัว ลูกค้ารายได้ไม่แน่นอน
นายทวีพล เจริญกิตติคุณไพศาล กรรมการผู้จัดการ บริษัท เวิลด์ลีส เปิดเผยว่า ในปีหน้าบริษัทยังคงต้องใช้ความระมัดระวังในการปล่อยสินเชื่อเช่าซื้อรถจักรยานยนต์ และใช้กลยุทธ์ในการทำธุรกิจต่อเนื่องจากปีนี้ เพื่อให้สอดคล้องกับภาวะเศรษฐกิจไทยที่คาดว่าจะเติบโตใกล้คียงกับปีนี้ โดยเน้นขยายสินเชื่อควบคู่ไปกับการควบคุมคุณภาพ คัดกรองลูกค้าที่มีศักยภาพ และพิจารณาศักยภาพลูกค้าตามพื้นที่รายอุตสาหกรรม 
“จากประสบการณ์พบว่า ลูกค้าเช่าซื้อจักรยานยนต์ส่วนใหญ่เป็นลูกค้ากลุ่มพื้นฐานที่มีรายได้ไม่แน่นอน กำลังซื้อแปรผันตามเศรษฐกิจแบบทันที จึงได้เห็นผู้ให้บริการสินเชื่อเช่าซื้อแข่งขันกันปล่อยกู้ดุเดือด แต่ในยามเศรษฐกิจไม่คึกคัก โอกาสเกิดหนี้เสียสูงมาก จึงต้องระมัดระวังและคัดกรองให้ดี” นายทวีพล กล่าว
สำหรับผลดำเนินงานช่วง 11 เดือนที่ผ่านมา บริษัทมีกำไรสูงกว่าช่วงเดียวกันปีก่อนถึง 100 ล้านบาท คิดเป็น 478% และคาดว่าปีนี้จะมีกำไรสุทธิมากกว่า 170 ล้านบาท เติบโตมากกว่า 380% และสามารถควบคุมเอ็นพีแอลไว้ได้ที่ 4.1% ของสินเชื่อทั้งหมด